ยง ภู่วรวรรณ

ศาสตราจารย์ นายแพทย์ ยง ภู่วรวรรณ เป็นแพทย์ชาวไทย นักวิจัยดีเด่นแห่งชาติ และหัวหน้าศูนย์เชี่ยวชาญเฉพาะทางด้านไวรัสวิทยาคลินิก ภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย
เขาได้รับการยอมรับในสาขาวิทยาตับเด็ก, ไวรัสตับอักเสบ และได้รับการเชื่อถือเป็นผู้เชี่ยวชาญด้านไข้หวัดนก H5N1 ในประเทศไทย ต่อมาเป็นผู้ให้คำปรึกษาในสถานการณ์โรคระบาดโควิด 19 ให้กับรัฐบาลพลเอก ประยุทธ์ จันทร์โอชา จนได้รับฉายาว่า "มือปราบโควิด" ในระหว่างการฉีดวัคซีนโควิด-19 ในประเทศไทย ซึ่งถูกวิจารณ์อย่างหนักจากบทบาทในการสนับสนุนวัคซีนของซิโนแว็กซึ่งถูกกล่าวหาว่าเป็นไปโดยไม่มีหลักฐานทางวิชาการมารองรับ และยังมีการแจ้งความต่อผู้วิจารณ์ และต่อมาศาลได้ตัดสินผู้วิจารณ์ ได้นำข้อมูลเท็จเข้าระบบคอมพิวเตอร์ มีโทษทั้งจำคุก 2 ปี และปรับ 2 แสนบาทและชดใช้ความเสียหาย 300,000 บาท
ในเรื่องข้อกล่าวหาดังกล่าวไม่เป็นความจริง โดยเขามีผลงานวิชาทางวิชาการ ได้ลงพิมพ์ในวารสารนานาชาติจำนวนมาก ผลงานเป็นที่ยอมรับขององค์การอนามัยโลก ออกเป็นคำแนะนำการใช้วัคซีนโควิด และผลงานวิจัยวัคซีนดังกล่าวได้รับรางวัลจากสำนักงานคณะกรรมการวิจัยแห่งชาติ ในระดับดีมาก

**ประวัติ**
ยงเกิดวันที่ 5 พฤศจิกายน พ.ศ. 2493 ที่กรุงเทพมหานคร เป็นแฝดผู้น้องของยืน ภู่วรวรรณ ตามข้อมูลจริงไม่เคยมีบุตรสาว หลังจากนั้นได้ย้ายไปอยู่ภูมิลำเนาเดิมของแม่ ที่ตำบลโพรงมะเดื่อ อำเภอเมือง จังหวัดนครปฐม จบการศึกษามัธยมจากพระปฐมวิทยาลัย และ มัธยมศึกษาตอนปลายที่โรงเรียนเตรียมอุดมศึกษา หลังจากนั้น เข้าศึกษาคณะแพทยศาสตร์ จุฬาลงกรณ์มหาวิทยาลัย เข้ารับการฝึกอบรมแพทย์เฉพาะทางสาขากุมารเวชศาสตร์ (2518-2521) จากนั้นบรรจุเข้ารับราชการเป็นอาจารย์ภาควิชากุมารเวชศาสตร์ และได้ไปฝึกอบรมเป็น research fellow ที่ King’s College Hospital Medical School กรุงลอนดอน สหราชอาณาจักร
เขาเป็นแพทย์ผู้เชี่ยวชาญสาขากุมารเวชศาสตร์ โรคระบาดทางเดินอาหาร คลินิกศูนย์กุมารเวชเฉพาะทาง โรงพยาบาลบางปะกอก 9 อินเตอร์เนชั่นแนล เขาเข้ารับราชการเป็นอาจารย์ภาควิชากุมารเวชศาสตร์ คณะแพทยศาสตร์ จุฬาลงกรณ์มหาวิทยาลัย ตั้งแต่ปี พ.ศ. 2522 จนดำรงตำแหน่งศาสตราจารย์ระดับ 11 ในสาขาวิชากุมารเวชศาสตร์ หัวหน้าศูนย์เชี่ยวชาญเฉพาะทางด้านไวรัสวิทยาคลินิก และหัวหน้าโครงการวิจัยโรคอุบัติใหม่และอุบัติซ้ำของศูนย์เชี่ยวชาญเฉพาะทางด้านไวรัสวิทยาคลินิก คณะแพทยศาสตร์ จุฬาลงกรณ์มหาวิทยาลัย เป็นนักวิจัยระดับโลกที่มีการอ้างอิงสูงสุดในกลุ่มนักวิทยาศาสตร์ชั้นนำระดับโลก “World’s Top 2% Scientists” โดยมีการอ้างอิงมากกว่า 26000 ครั้ง และ H index 75

**บทบาททางการแพทย์และสาธารณสุข**
เมื่อครั้งที่มีการระบาดทั่วของโควิด-19 ในประเทศไทย ยงเป็นที่ปรึกษาสถานการณ์โรคระบาดโควิด 19 ให้กับรัฐบาลพลเอก ประยุทธ์ จันทร์โอชา ใน พ.ศ. 2564 ขณะการฉีดวัคซีนโรคโควิด-19 ในประเทศไทย เขาถูกวิจารณ์อย่างหนักจากบทบาททางด้านนโยบาย โดยเฉพาะการสนับสนุนวัคซีนของซิโนแว็กถึงแม้มีข้อมูลการตีพิมพ์ในวารสารนานาชาติมากมาย และสนับสนุนการตัดสินใจรอการสั่งซื้อวัคซีนไปจนถึงปี 2565 โดยอ้างว่าควรรอให้ตลาดเป็นของผู้ซื้อเพื่อให้ซื้อวัคซีนได้ในราคาถูก ออกมาแสดงความคิดเห็นสนับสนุนวัคซีนซิโนแวกอย่างต่อเนื่อง แนะนำให้ฉีดวัคซีนซิโนแวกหรือซิโนฟาร์มสามเข็มเพื่อป้องกันโควิดสายพันธุ์เดลต้าว่า "จะทำให้ภูมิต้านทานสูงเป็นน้อง ๆ ของไฟเซอร์" "เพียงพอในการป้องกันสายพันธุ์เดลตา" แม้จะยังไม่มีผลการวิจัยรองรับในขณะนั้น แต่ต่อมายงได้ออกมาปฏิเสธว่าตนไม่เคยพูดและข้อความดังกล่าวเป็นข่าวปลอม ปัจจุบันมีข้อมูลการเผยแพร่ในวารสารระดับนานาชาติ  สนับสนุนการขยายเวลาการฉีดวัคซีนของแอสตราเซเนกาเข็มที่สองออกไปเป็น 16 สัปดาห์ขัดกับคำแนะนำขององค์การอนามัยโลกซึ่งระบุระยะการฉีดระหว่างโดสแรกและโดสที่สองไว้ที่ 8–12 สัปดาห์ หรือเปิดเผยผลงานวิจัยที่มีขนาดตัวอย่างเพียง 2 รายจนเป็นที่ถกเถียงถึงความน่าเชื่อถือของงานวิจัยดังกล่าว มีการเสนอให้ลงชื่อถอดถอนออกจากการเป็นหัวหน้าศูนย์เชี่ยวชาญเฉพาะทางด้านไวรัสวิทยาคลินิก ในขณะเดียวกันก็มีการร่วมลงชื่อสนับสนุนให้กำลังใจมากมาย ในปัจจุบันยังคงดำรงตำแหน่งศาสตราจารย์ ระดับ ศ.11 หัวหน้าศูนย์เชี่ยวชาญเฉพาะทางด้านไวรัสวิทยาคลินิก 
ความคิดเห็นส่วนตัวของเขาต่อโควิด-19 ตามที่ปรากฏในสื่อ เช่น โควิด-19 คงไม่รุนแรงไปกว่าไข้หวัดใหญ่ปี 2009, วัคซีนแบบเชื้อตายเช่นซิโนแวค มีความปลอดภัยว่าวัคซีนแบบ mRNA และอาจป้องกันไวรัสข้ามสายพันธุ์ได้ดีกว่า, วัคซีนซิโนแวคและแอสตราเซเนก้า สามารถป้องกันการเสียชีวิตจากโควิด-19 ได้ 100%, ฉีดวัคซีนยี่ห้อไหนก็ไม่ต่างกัน, วัคซีนเชื้อตายเป็นวัคซีนปูพื้นที่ดีกว่าชนิด mRNA, หรือการให้วัคซีนเชื้อตายร่วมกับวัคซีนชนิดอื่นอาจจะดีต่อไวรัสกลายพันธุ์
บทความของเขาบนวิกิพีเดียภาษาไทยถูกก่อกวนเพิ่มข้อมูลอ้างว่าเขาเป็น "เซลล์ขายวัคซีน Sinovac" ซึ่งต่อมาผู้ก่อเหตุถูกตำรวจจับกุมตัวในความผิดฐานหมิ่นประมาทโดยการโฆษณา ในเดือนธันวาคม มีข่าวว่าเขาแจ้งความให้ดำเนินคดีต่อผู้วิจารณ์วัคซีนสูตรไขว้บนแอพติ๊กต็อก

**รางวัล**
 ๒๕๓๒        	รางวัลผลงานวิจัยดี เรื่อง ไวรัสตับอักเสบและการป้องกัน  จาก จุฬาลงกรณ์มหาวิทยาลัย - ๒๕๓๔       	รางวัลผลงานวิจัยดีเด่น เรื่อง การดูแลทารกที่คลอดจากมารดาที่เป็นพาหะไวรัสตับอักเสบ บี ผลการศึกษาระยะยาว 5 ปี จากจุฬาลงกรณ์มหาวิทยาลัย- ๒๕๓๖        	รางวัลผลงานวิจัยดีเยี่ยม เรื่อง ปัญหาและการป้องกันไวรัสตับอักเสบ จากสภาวิจัยแห่งชาติ- ๒๕๔๐        	รางวัลนักวิทยาศาสตร์ดีเด่น มูลนิธิส่งเสริมวิทยาศาสตรและเทคโนโลยีในพระบรมราชูปถัมภ์- ๒๕๔๐        	รางวัลนักวิจัยดีเด่นแห่งชาติ สำนักงานคณะกรรมการวิจัยแห่งชาติ- ๒๕๔๐-๒๕๕๐   	เมธีวิจัยอาวุโส สกว  สำนักงานกองทุนสนับสนุนการวิจัย- ๒๕๔๖      	รางวัลมหาวิทยาลัยมหิดล-บี บราวน์ เพื่อการแพทย์และสาธารณสุขไทย- ๒๕๔๖       	รางวัลผลงานวิจัยตีพิมพ์ในวารสารวิชาการนานาชาติที่ได้รับการอ้างอิง (Citation)    สูงสุด ประจำปี พ.ศ. ๒๕๔๖ จากสำนักงานกองทุนสนับสนุนการวิจัยแห่งประเทศไทย- ๒๕๔๗    	รางวัลผลงานวิจัยดีเยี่ยมเรื่อง ไข้หวัดนก จากสำนักงานกองทุนสนับสนุนการวิจัย- ๒๕๔๙       	รางวัลผลงานวิจัยดีเยี่ยม เรื่อง ไข้หวัดนกในประเทศ จากสำนักงาน คณะกรรมการวิจัยแห่งชาติ- ๒๕๕๐    	รางวัลปาฐกถาประสงค์ ตู้จินดา จากคณะแพทยศาสตร์ ศิริราชพยาบาล มหาวิทยาลัยมหิดล- ๒๕๕๐    	รับพระราชทานเหรียญดุษฎีมาลา เข็มศิลปวิทยา จากพระเจ้าอยู่หัวรัชกาลที่ 9 - ๒๕๕๑    	รางวัลศิษย์เก่าดีเด่น จากสมาคมศิษย์เก่า คณะแพทยศาสตร์ จุฬาลงกรณ์มหาวิทยาลัย- ๒๕๕๕    	ได้รับรางวัลผลงานวิจัยดีเยี่ยมจาก สำนักงานคณะกรรมการวิจัยแห่งชาติ- ๒๕๕๔    	กุมารแพทย์อาวุโสดีเด่นประจำปี พศ 2554  จากราชวิทยาลัยกุมารแพทย์แห่งประเทศไทยและสมาคมกุมารแพทย์แห่งประเทศไทย - ๒๕๕๘    	ศาสตราจารย์ยง ภู่วรวรรณ เป็นราชบัณฑิต ประเภทวิชาแพทยศาสตร์และทันตแพทยศาสตร์ สาขาวิชากุมารเวชศาสตร์ สํานักวิทยาศาสตร์ - ๒๕๕๘    	รางวัลศูนย์เชี่ยวชาญเฉพาะทางด้านไวรัสวิทยาคลินิก ดีเด่นจากจุฬาลงกรณ์มหาวิทยาลัย- ๒๕๕๘   	รางวัลแพทย์ต้นแบบของแพทยสภา (Outstanding Achievement Doctor) แพทยสภาแห่งประเทศไทย - ๒๕๖๒  	รางวัลผู้ทำคุณประโยชน์ในการพัฒนางานวัคซีน จากสถาบันวัคซีนแห่งชาติ  - ๒๕๖๒   	รางวัลผู้อุทิศตนและเผยแพร่ความรู้ทางพันธุศาสตร์อย่างต่อเนื่อง และทำคุณประโยชน์ต่อประเทศ จากสมาคมพันธุศาสตร์แห่งประเทศไทย- ๒๕๖๓	บุคคลผู้มีธรรมาภิบาล  จากคณะกรรมการสหวิทยาการเพื่อการวิจัยและพัฒนา - ๒๕๖๓   	บุคคลคุณภาพด้านวิทยาศาสตร์แห่งปี 2020  จากมูลนิธิสภาวิทยาศาสตร์และเทคโนโลยีแห่งประเทศไทย- ๒๕๖๔	Innovative for Crisis Individual Award จากสำนักงานนวัตกรรมแห่งชาติ - ๒๕๖๔ 	นักวิทยาศาสตร์การแพทย์เกียรติยศ จากมูลนิธิกรมวิทยาศาสตร์การแพทย์ กรมวิทยาศาสตร์การแพทย์ กระทรวงสาธารณสุข- ๒๕๖๔  	Outstanding Pediatrician of the Year จากราชวิทยาลัยกุมารแพทย์แห่งประเทศไทยและสมาคมกุมารแพทย์แห่งประเทศไทย   - ๒๕๖๔  	รางวัลผู้ปิดทองหลังพระ จากสมาคมนักข่าวอาชญากรรมแห่งประเทศไทย - ๒๕๖๔	รางวัลผู้เสียสละเพื่อสังคม จากกระทรวงการพัฒนาสังคมและความมั่นคงของมนุษย์ - ๒๕๖๕	กุมารแพทย์ดีเด่นแห่งเอเชีย ประจำปี ๒๕๖๕" (Outstanding Asian Pediatrician Award (OAPA) 2022) จากสมาคมกุมารเวชศาสตร์แห่งเอเชียแปซิฟิก (APPA)- ๒๕๖๖	รางวัลผลงานวิจัยระดับดีมาก เรื่อง “ความปลอดภัยและผลภูมิตุ้นทานจากการให้วัคซีนโควิด-19 ชนิดเดียวกันในแต่ละสูตรวัคซีนการให้ต่างชนิดกัน การกระตุ้นเข็มสามและภูมิคุ้มกันแบบลูกผสมต่อเช้อโควิด-19 ในประเทศไทย จากสำนักงานการวิจัยแห่งชาติ- ๒๕๖๖	รางวัลศิษย์เก่าจุฬาดีเด่น ประจำปี 2566  จุฬาลงกรณ์มหาวิทยาลัย- ๒๕๖๗	รางวัลผลงานวิจัยประจำปี 2567 รางวัลระดับดีเรื่อง “ระบบการเตือนภัยและคาดการณืการระบาดของโรคโควิด-19 ด้วยการตรวจวิเคราะหารปนเปื้อนของเชื้อไวรัส SARS-CoV-2 ในน้ำเสียชุมชน” จากสำนักงานการวิจัยแห่งชาติ ประจำปี 2567

**เครื่องราชอิสริยาภรณ์**
สาขาแพทยศาสตร์

**อ้างอิง**

**แหล่งข้อมูลอื่น**
 pages/category/Medical---Health/-  กลุ่มสมาชิกสำนักวิทยาศาสตร์ราชบัณฑิต 04/04/2014 (ยง ภู่วรวรรณขึ้นเวทีปราศรัยของ กปปส.) 
หมวดหมู่:บุคคลจากจังหวัดพระนคร
หมวดหมู่:บุคคลฝาแฝดจากประเทศไทย
หมวดหมู่:ฝาแฝดเหมือน
หมวดหมู่:แพทย์ชาวไทย
หมวดหมู่:ศาสตราจารย์
หมวดหมู่:อาจารย์คณะแพทยศาสตร์
หมวดหมู่:ราชบัณฑิต
หมวดหมู่:ผู้ได้รับรางวัลนักวิจัยดีเด่นแห่งประเทศไทย
หมวดหมู่:บุคคลจากโรงเรียนพระปฐมวิทยาลัย
หมวดหมู่:บุคคลจากโรงเรียนเตรียมอุดมศึกษา
หมวดหมู่:นิสิตเก่าคณะแพทยศาสตร์ จุฬาลงกรณ์มหาวิทยาลัย
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ได้รับเครื่องราชอิสริยาภรณ์ จ.ภ.
หมวดหมู่:ผู้ได้รับเหรียญ ร.ด.ม.(ศ)
หมวดหมู่:ผู้ได้รับเหรียญจักรพรรดิมาลา